Ekisodo 5 | Beibele Inthaneteng | Phetolelo ya Lefase le Lefsa
5 Ka morago ga moo Moshe le Arone ba tsena ba bolela le Farao+ ba re: “Se ke seo Jehofa Modimo wa Isiraele a se boletšego: ‘Lesa batho ba ka gore ba ye ba ntirele monyanya kua lešokeng.’”+
2 Eupša Farao a re: “Jehofa ke mang,+ moo nka kwago lentšu la gagwe gomme ka lesa Isiraele ya tloga?+ Ga ke tsebe Jehofa le gatee,+ le gona nka se lese Isiraele gore e tloge.”+
3 Eupša ba re: “Modimo wa Baheberu o ikopantše le rena.+ Hle re nyaka go tloga re tšee leeto la matšatši a mararo gomme re ye lešokeng re direle Jehofa Modimo wa rena sehlabelo;+ go sego bjalo a ka re bolaya ka leuba la bolwetši goba ka tšhoša.”+
4 Ge ba re’alo kgoši ya Egipita ya re go bona: “Go re’ng wena Moshe le wena Arone le tlogediša batho mešomo ya bona?+ Boelang le yo rwala merwalo ya lena e boima!”+
5 Farao a tšwela pele a re: “Bonang! Batho ba ke ba bantši mo nageng+ gomme lena le nyaka go ba tlogediša go rwala merwalo ya bona e boima.”+
6 Gateetee ka letšatši leo Farao a laela bao ba gapeletšago batho mošomo le bahlokomedi ba bona+ bao e lego Baisiraele, a re:
7 “Le se ke la ya go topa mahlaka la a nea batho bao gore ba dire ditena+ go etša peleng. Bona a ba ye ba itopele mahlaka.
8 Godimo ga moo, palo ya ditena tše di nyakegago tšeo ba bego ba di dira peleng e dule e le bjalo. Le se ke la e fokotša le ganyenyane ka gobane ba a tšwafa.+ Ke ka baka leo ba lepelelago ba re: ‘Re nyaka go sepela, re nyaka go direla Modimo wa rena sehlabelo!’+
9 Anke batho ba ba imelwe ke mošomo gomme le se ke la ba khutšiša, gore ba tlogele go theetša maaka.”+
10 Ka gona bao ba bego ba gapeletša batho bao mošomo+ le bahlokomedi ba bona bao e bego e le Baisiraele ba tšwa ba botša batho bao ba re: “Se ke seo Farao a se boletšego: ‘Ga ke sa le nea mahlaka.
11 Lena eyang le inyakele mahlaka mo le ka a hwetšago gona, ka gobane mošomo wa lena o ka se fokotšwe le ganyenyane.’”+
12 Ka gona batho ba gašana le naga ka moka ya Egipita gore ba yo topa dikutwana tša mahlaka gomme ba di diriše go etša ge ba be ba diriša mahlaka.
13 Bao ba bego ba ba gapeletša mošomo ba dula ba ba phegelela+ ba re: “Fetšang mešomo ya lena, yo mongwe le yo mongwe a fetše mošomo wa gagwe letšatši le letšatši go etša ge mahlaka a be a le gona.”+
14 Ka morago bahlokomedi+ ba bana ba Isiraele, bao balaodi ba mošomo ba Farao ba bego ba ba beile gore ba ba hlokomele, ba itiwa.+ Balaodi bao ba re: “Le re’ng maloba le lehono le sa fetša mošomo wo le o neilwego wa go dira ditena+ go etša ge le be le dira bjalo peleng?”+
15 Ka gona bahlokomedi+ ba bana ba Isiraele ba tsena ba lla go Farao ba re: “Go re’ng o swara rena bahlanka ba gago ka tsela ye?
16 Rena bahlanka ba gago ga re newe mahlaka eupša ba re botša ba re: ‘Dirang ditena!’ E bile rena bahlanka ba gago re a itiwa mola molato e le wa batho ba gago.”+
17 Eupša yena a re: “Le a tšwafa, le a tšwafa!+ Ke ka baka leo le rego: ‘Re nyaka go sepela, re nyaka go direla Jehofa sehlabelo.’+
18 Bjale boelang mošomong! Le ge le sa newe mahlaka, fela le swanetše go dira palo e nyakegago ya ditena.”+
19 Ke moka bahlokomedi ba bana ba Isiraele ba ikhwetša ba le bothateng bjo bogolo ge go be go thwe:+ “Le ganyenyane le se ke la fokotša palo ya ditena tša motho le ge e le ofe tšeo a swanetšego go di dira letšatši le letšatši.”+
20 Ka morago ga moo ba gahlana le Moshe le Arone,+ bao ba bego ba eme moo go tlo ba gahlanetša ge ba etšwa go Farao.
21 Gateetee ba re go bona: “Anke Jehofa a le lebelele gomme a le ahlole,+ ka ge le dirile gore re hloiwe+ ke Farao le bahlanka ba gagwe moo le bilego le ba neile tšhoša ka seatleng gore ba re bolaye.”+
22 Ke moka Moshe a retologela go Jehofa+ a re: “Jehofa, ke ka baka la’ng o baketše batho ba bobe?+ Ke ka baka la’ng o nthomile?+
23 Gobane go tloga mola ke ilego pele ga Farao ka bolela ka leina la gago,+ yena o dirile batho ba tše mpe+ gomme wena ga se wa hlakodiša batho ba gago le gatee.”+